Si aliquid de rebus nostris locis sanctorum offerimus, hoc nobis procul dubio in eterna beatitudine retribuere confidimus. Qua propter ego Rotlannus de Montaniaco et uxor mea nomine Girberga, et filius noster Hugo, damus, confisi de tanta misericordia sacro sancte Dei ecclesie in honore Sancte Dei genitricis Marie fundate, in castello site Bello Joco, pro anima filii nostri Gausmari, qui Berziaco interfectus fuit, unum curtilum in villa de Bovinis situm, quem Durannus Rufus tenet, ea ratione, ut tam pro eo quam pro animabus omnium fidelium defunctorum fiat annuale obsequium. Actum Bello Joco manu Duranni scriptoris, vice Oddonis cancellarii, VIII kal. marcii, regnante Phylippo rege. Signum Rotlanni. S. Girbergiæ. S. Hugonis, S. Stephani.